প্রধান মন্ত্রীনা লুচিংদুনা বরানসীদা পায়খৎলিবা চাউখৎ-থৌরাংগী প্রোজেক্তশিং য়েংশিনবগী মীফম পাংথোকখ্রে

ঙসি ভিদিও কনফরেন্সকী খুৎথাংদা প্রধান মন্ত্রীনা লুচিংদুনা বরানসীদা পায়খৎলিবা চাউখৎ-থৌরাংগী প্রোজেক্তশিং য়েংশিনবগী মীফম অমা পাংথোকখ্রে। দ্রোন ভিদিও অমা শিজিন্নদুনা মফম অদু উৎতুনা কাশী বিশ্বনাথ মন্দির শেমগৎপগী থবক খুমাংচাউশিনবা অদু মীফম অদুদা পাউদমখি। কোবিদ লাকশিন্নবা পায়খৎলিবা থবকশিংসু খন্নখি। মীফম অদুদা বরানসীগী মীহুৎশিং হায়বদি রাজ্য মন্ত্রী (ইন-চার্জ) নিলকন্থ তিৱারী, বরানসী (সাউথ)কী এম.এল.এ রবিন্দ্র জাইসৱাল, বরানসী (নোর্থ)কী এম.এল.এ সুরেন্দ্র নারায়ন সিংহ, রোহনিয়াগী এম.এল.এ সৌরব শ্রীবাস্তব , বরানসী কেন্তগী এম.এল.এ নিল রতন নিলু, সিবপুরীগী এম.এল.এ অশোক ধৱন, এম.এল.সি লক্সমন আচার্য়, এম.এল.সি ওফিসিএল দিপক অগরৱাল, বরানসী দিবিজনগী কমিসন্নর কৌসল রাজ শর্ম, বরানসীগী দিস্ত্রিক্ত মেজিস্ত্রেৎ গৌরাঙ্গ রথী শরুক য়াখি। কাশী বিশ্বনাথ ধাম প্রোজেক্তকী থবকশিং য়েংশিনবগী মতাংদা প্রধান মন্ত্রীনা কাশী বিশ্বনাথ পরিসর শেমগৎপা মতমদা থেংনবা অসিগুম্বা অরিবা লাইশঙশিং ঙাকশেন্নবা খঙহনখি। লাইশঙশিংগী পুৱারী ওইরবা মচাকশিং কন্নবা অখঙ-অহৈশিংগী মতেং লৌগদবনি। কাশী বিশ্বনাথ মন্দির য়েংবা অমসুং খুরুমবা লাকপশিংদা হায়রিবা লাইশঙশিং অসিগী মরুওইবা খঙহনগদবনি অমসুং লাইশঙশিং অসি কার্বোন দেতিং তৌগদবনি। লাইশঙ অসি য়েংবা লাকপশিংগী খুদোংচানবা লম্বীগী মেপ অমা কাশী বিশ্বনাথ ত্রস্তনা থৌরাং তৌগদবনি। বরানসীদা পায়খৎলিবা প্রোজেক্ত পুম্নমক প্রধান মন্ত্রীনা য়েংশিনখি। হোস্পিতালশিং, নেস্নেল ৱাতরৱেজ, রিং রোদ, বাই-পাস অমসুং ইন্দো-জপানগী মতেংগা লোয়ননা ‘রুদ্রক্ষ’ ইন্তরনেস্নেল কনভেন্সন সেন্তর শাবা য়াওনা লুপা করোর ৮০০০ রোমগী অচৌবা প্রোজেক্ত ১০০ হেন্না বরানসীদা পায়খৎলি। অপীবা মতমগী মনুংদা চাউখৎ-থৌরাংগী থবকশিং লোইশিন্নবা অমসুং মগুন লৈনা থবক শুনবা ওফিসিএলশিংদা প্রধান মন্ত্রীনা খঙহনখি। য়ারিবমখৈ নন-রিনিউএবল ইনর্জী শিজিন্ননবা প্রধান মন্ত্রীনা খঙহনখি। বরানসী জিলা শিনবা থুংনা মিশনগী মওংদা য়ুমশিং অমসুং লম্বীশিংদা এল.ই.দি ব্লবশিং থান্নবা থবক পায়খৎনবা খঙহনখি। কাশীদা তুরিজম চাউখৎহন্নবা ক্রুইজ তুরিজম, লাইত অমসুং সাউন্দ সো পাংথোক্নবা, খিরকিয়া অমসুং দাসৱামেধ ঘাৎশিং নৌনা শেমগৎনবা, ওদিও-ভিদিও স্ক্রিনশিংদা গঙ্গা-আর্তি উৎনবা মীফম অদুদা পাউতাক পীখি। মালেমগী অরিবা চৎনবীশিং লৈরিবা মফম অমা ওইরিবা কাশীগী মরুওইবা য়োকখৎবা থবক খুদিংমক পায়খৎকদবনি। বুদ্ধীজম চৎপা জাপান অমসুং থাইলেন্দগুম্বা লৈবাকশিংদা চয়োল অমগী কুম্মৈশিং পাংথোক্নবা মহাক্না ওফিসিএলশিংদা খঙহনখি। মফম অসিগী মীয়াম শরুক য়াদুনা কাশীগী হেরিতেজ মমি তাগদবা চুনবা থিমদা মোদেল রোদ অমা শেমগৎনবা মফম খঙদোক্নবা মহাক্না ওফিসিএলশিংদা খঙহনখি। কাশী অসি লমকোয়বশিংগী মফম অমা ওইবনা সেনিতেসন অমসুং লু-নানবগী থবক খুদিংমক মতিক চানা পায়খৎনবা মহাক্না মখা তানা খঙহনখি। লমহাংদা খোঙহামদবা মফম অমা ওইহন্নবা থবক খুদিংমক পায়খৎকদবনি অমসুং মেছিন্না ৱাই শীৎনবা, য়ুমথোং চাদা ১০০ অমোৎপা খোমগৎনবা অমসুং অফবা অকোয়বগী ফিবম অমা শেমগৎনবা খঙহনখি। বরানসীদা মালেমগী থাক্তা লৈগদবা কমুনিকেসন অমসুং লম্বী-থোং শেমগৎনবা মীফম অদুদা খন্নখি। বরানসীদগী হালদিয়া ফাওবা শম্নহন্দুনা নেস্নেল ৱাতরৱেজগী মফম অমা ওইনা শেমগৎনবা প্রধান মন্ত্রীনা য়াথং পীখি। পোৎ-চৈ পুবা অচৌবা জহাজশিং চৎপা য়ানবা শেমগৎনবা থৌরাং তৌগদবনি। লাল বাহাদুর শাস্ত্রী ইন্তর্নেস্নেল এয়রপোর্ত পাকথোক-চাউথোকপা অমসুং মতমগা চুনবা মওংদা শেমগৎপগী থবক লোইশিন্নবা মহাক্না ওফিসিএলশিংদা খঙহনখি। অত্মানির্ভর ভারতকী মখাদা পায়খৎলিবা থবকশিং প্রধান মন্ত্রীনা অমুক য়েংশিনখি অমসুং স্কিম অসিগী কান্নবা মীওই খুদিংমক্তা ফংহন্নবা খঙহনখি। লম্বী মতাইদা পোৎ য়োল্লিবশিংগী প্রধান মন্ত্রী সবানিধি স্কিম কুপ্না য়েংশিনগদবনি। মখোয়না কেসলেস ত্রান্সসেক্সন পাংথোকপা ঙম্নবা লম্বী মতাইদা পোৎ য়োল্লিবশিংদা চুনবা তেক্নোলোজি অমসুং খুৎলায় ফংহনগদবনি। মখোয়গী বেঙ্ক একাউন্তশিং হাংদোক্কদবনি অমসুং মখোয়গী ললোন-ইতিক অমসুং শেন্থং ফংবগী মতাংদা দিজিতেল ওইনা শম্নগদবনি ,মসিনা স্কিম অসিগী মখাদা কোলেতেরেল য়াওদনা লোন লৌনবগী খুদোংচাবা লৌবা ঙমগনি। প্রধান মন্ত্রীনা হায়খি সরকারনা মরুওইনা লৌরিবশিংগী মনুংদা লৌমীশিংসু অমনি অমসুং মখোয়গী শেন্থোক হেনগৎহন্নবা অকনবা থবক পায়খৎকদবনি। লৌমীশিংগী শেন্থোক হেনগৎহন্নবা খোই লোইবা অমসুং খোইরু পুথোকপগী থবক হেনগৎহনগদবনি। বরানসীদা পেকেজিং ইন্সতিতুৎ অমা লিংখৎনবা মহাক্না ওফিসিএলশিংদা খঙহনখি , মসিনা লৌমীশিংনা মখোয়গী পোৎথোকশিং মপান্দা থাদোক্নবা বরানসী মশামক্তা শেম-শাবা ঙমহনগনি। এপেদাগা লোয়ননা লৈঙাক্না ইন্সাং-নাপী অমসুং হৈনৌ মপান্দা থাদোকপা হেনগৎহন্নবা পায়খৎলিবা থবকশিং মহাক্না থাগৎখি। অমোৎ-অকায়শিংদগী ইনর্জী নৎত্রগা হার পুথোক্নবা মিৎয়েং চঙগদবনি। শেল চংদবা লৌউ-শিংউগী থবকশিং পুক্নিং থৌগৎকদবনি অমসুং মসিগী কান্নবশিং লৌমীশিংগী মরক্তা শন্দোক্কদবনি। কোবিদ-১৯ থেংননবা পায়খৎলিবা থবকশিং অমুক হন্না য়েংশিনখি। চাংয়েং তৌনবা, খোঙ্গুল লিনবা অমসুং লায়েংনবা অরোগ্য সেতু এপ্প মপুংফনা শিজিন্ননবা প্রধান মন্ত্রীনা খঙহনখি। মফম অসিগী লৈঙাক্না চানবা অমসুং লৈফম পীনবা অমসুং ক্বরেনতাইনগী থবকশিংগীদমক মহাক্না থাগৎখি। ময়ুমদা হল্লক্লবা শিন্মীশিং থবক পীনবা চুনবা স্কিল মেপ্পিংগী থবক পায়খৎনবা মহাক্না খঙহনখি। প্রধান মন্ত্রী গরীব কল্যান য়োজনানা কান্নবা পীবগী মতাংদা অমসুং কোবিদ-১৯গী অৱাবা কোকহন্নবা পায়খৎলিবা স্কিমশিংগী মতাংদা প্রধান মন্ত্রীনা ফিদবেক লৌখি। বরানসীদা মরুওইবা হিরমশিং হায়বদি খুঙ্গং চাউখৎহনবা, পঞ্জয়তি রাজ, সেনিতেসন, হকশেল , লাইরিক তম্বা, খুন্নাইগী য়াইফ-থৌরাং, লৌউ-শিংউ অমসুং মরী লৈনবা থবকশিং অমসুং হিংনবা লম্বী পীনবগী মতাংদা নীতি আয়োগনা শেমদুনা পায়খৎখিবা গ্রাম পঞ্চায়ৎ দিবেলপমেন্ত প্রোগ্রামগী ফিবমশিং প্রধান মন্ত্রীনা য়েংশিনখি। অঙাংশিংদা অফবা মচি ওইবা চিঞ্জাক ফংহন্নবা পায়খৎলিবা থবকশিংদা য়ারিবমখৈ নুপীশিং, সেল্ফ হেল্প গ্রুপশিং শরুক য়াহন্দুনা আঙ্গনৱারী সেন্তরশিংগী থবক ফগৎহন্নবা মহাক্না ফোংদোকখি। অঙ্গনৱাদি সেন্তরশিংনা তোঙান-তোঙানবা লুপশিং অমসুং মীয়ামগা লোয়ননা অঙাংশিং মশা ফবা তান্নবা আমসুং অঙাংশিংগী চানবা চীঞ্জাক মখল কয়া শেম্নবা প্রধান মন্ত্রীনা পাউতাক পীখি। বরানসীগী মীয়ামদা অফবা মগুন লৈবা থবকশিং ফংহন্নবা অমসুং মখোয়গী পুন্সি মহিংগী থাক ৱাংখৎহন্নবা চাউখৎ-থৌরাংগী থবকশিং খুমাংচাউশিন্নবা মিৎয়েং চঙনবা প্রধান মন্ত্রীনা ফোংদোকখি।